በዚህ ዘመን ብሉይን ወደ ሐዲስ ዘመነ ፍዳውን ወደ ዘመነ ምሕረት የሚቀይር አንድ ጌታ እርሱ ኢየሱስ ክርስቶስ በኅቱም ድንግልና ያለ አባት በፍጹም ትሕትና ከእናታችን ከቅድስት ድንግል ማርያም ሥጋን ነሳ፡፡ ዘመን የማይቆጠርለት የዘመናት ጌታ እንዲቆጠርለት የማይወሰነው ጌታ ይጨበጥ ይዳሰስ ዘንድ ግድ ሆነ ግድ እንዲሆን ያደረገው እውነተኛ አምላክ ለሰው ልጅ የነበረው ፍቅር ነው፡፡ ‹‹እንዲሁ ወደድኳችሁ›› እንዳለ ‹‹ፍቅር ስሃቦ ለወልድ እመንበሩ›› ብሎ ሊቁ እንደተናገረው በፍጹም ካሳ ከፋይነት ያ ቃል እግዚአብሔር የነበረ ‹‹ቃል ሥጋ ሆነ፤ ጸጋና መንፈስን ተሞልቶ በኛ አደረ›› ዮሐ. 1፥14 ይህንን እውነተኛ ጌታ እናታችን ቅድስት ድንግል ማርያም ለዓለም ከስጦታዎች ሁሉ በላይ የሆነውን ሕፃን አበረከተች፡፡ ‹‹ድንግሊቱ ሔዋን የእባብን ቃል ሰምታ አለመታዘዝንና ሞትን ፀነሰች ወንድሙን የሚገድለውን የሞትን ልጅ ገዳይ ቃየልን ወለደች ድንግል ማርያም ግን የብርሃናዊውን መልአክ የቅዱስ ገብርኤልን ቃል ብስራት ሰምታ ታዛዥ ሆነችና ሕይወት ክርስቶስን ፀነሰች ለሕዝብም የሚሞተውን መድኃኒታችን ኢየሱስ ክርስቶስን ወለደች ›› ሰማዕቱ ቅዱስ ዮስጢኖስ እንደተናገረው እውነተኛ የሕይወት መብልን ክርስቶስን ወለደችልን የመጀመሪያይቱ የማክሰኞ ምድር ያለምንም ዘር ለሥጋ የሚሆነውን አዝዕርቱን እፅዋቱን ፍራፍሬውን ስትሰጥ አማናዊት የሆነች የማክሰኖ ምድር እመቤታችን ቅድስት ድንግል ማርያም ግን ያለ ወንድ ዘር የሥጋንም የነፍስንም ምግብ የሆነውን ኢየሱስ ክርስቶስን ወለደች፡፡ ‹‹ለዚህ ድንቅ ነገር ምሥጢር አንክሮ ይገባል ድንግል ፈጣሪዋን ወለደችው›› ሃይማኖተ አበው ይህ ያለንበት ወቅት የፍቅር መጀመሪያው የጥል ግርግዳ የመፍረሻው ዋዜማ ነበር፡፡ ለዚህ ነው መገለጥ የሚባለው እውነተኛ ፍቅር የተገለጠበት ስለሆነ በብሉይ ተሰውሮ የነበረው የአንድነትና የሦስትነት ምሥጢር ተገልጧል፡፡ ይህም በባሕረ ዮርዳኖስ ከሦስቱ አካል አንዱ አካል ኢየሱስ ክርስቶስ በሥጋው በማዕከለ ዮርዳኖስ በመለኮት የእዳ ደብዳቤውን ሲፍቅልን ከሰማይ አባት አብ የምወደው ልጄ ይህ ነው እሱን ስሙት ሲል መንፈስ ቅዱስ በርግብ አምሳል በራሱ ሲያርፍ ይህ ድንቅ ምሥጢር በድንቅ ስለታየ ዘመነ አስተርዮ ተብሏል፡፡ እንግዲህ የልደትም ሆነ የጥምቀት በዓል በተለይ ለኛ ለኢትዮጵያውያን ለየት ያለ እይታ አለው ለምን ቢሉ ሃይማኖታዊ ሥርዓቱ ባሕላዊ የአከባበር ወጉ ጥልቅና ከልብ የማይጠፋ ትውስታ ያለው ነው፡፡ ‹‹ፍቅር እግዚአብሔር ነው፡፡›› 1ዮሐ. 4፥8 ይህ ፍቅር የሆነውን ኢየሱስ ክርስቶስን ባገኘንበት በዚህ ወቅት በዓሉን በመተሳሰብና በመረዳዳት በእውነተኛ ፍቅር ልናከብር ያስፈልጋል፡፡ አለበለዚያ ‹‹በዓላችሁን ጠላሁት›› አሞ. 5፥21 ብሎ እንደወቀሰን እንደተናገረን የኛም በዓል አከባበር እግዚአብሔርን እንዳያስቀይም ልንጠነቀቅ ይገባል፡፡
